開元寺樓看雨聯句
作者：陸龜蒙
朝代：唐

paragraphs: 海上風雨來，掀轟雜飛電。
登樓一凭檻，滿眼蛟龍戰。
須臾造化慘，倏忽堪輿變。
萬戶響戈鋋，千家披組練。
羣飛拋輪石，雜下攻城箭。
點急似摧胸，行斜如中面。
細灑魂空冷，橫飄目能眩。
垂檐珂珮喧，㩧瓦珠璣濺。
無言九陔遠，瞬息馳應徧。
密處正垂絚，微時又懸綫。
寫作玉界破，吹爲羽林旋。
飜傷列缺勞，却怕豐隆倦。
遙瞻山露色，漸覺雲成片。
遠樹欲鳴蟬，深檐尚藏燕。
殘雷隱轔盡，反照依微見。
天光潔似磨，湖彩熟於練。
疎帆逗前渚，晚磬分涼殿。
接思強揮毫，窺詞幾焚研。
佶栗烏皮几，輕明白羽扇。
畢景好疎吟，餘涼可清宴。
君攜下高磴，僧引還深院。
駮蘚淨鋪筵，低松濕垂鬋。
齋明乍虛豁，林霽逾蔥蒨。
早晚重登臨，欲去多離戀。